钦定古今图书集成/明伦汇编/氏族典/第391卷 > 李继隆
## 钦定古今图书集成/明伦汇编/氏族典/第391卷 > 李继隆

按《宋史李继隆传》，“继隆字霸图，以父荫补供奉官。处
耘贬淄州，继隆亦除籍。会长春节，与其母入贡，复旧
官。乾德中，平蜀，选为果阆监军。代还，夜涉栈道，雨滑，
与马偕坠绝涧，深十馀丈，絓于大树。骑卒驰数十里
外，取火引绠出之。会征江南，从李符督荆湖漕运。江
南平，录功迁庄宅副使。太平兴国二年，改六宅使，讨”
幽州，与郭守文领先锋，破契丹数千众。后为镇州都
监。契丹犯边，与崔翰诸将败之于徐河。从曹彬征幽
州，军败，独继隆所部振旅而还，即命知定州。端拱初，
制授侍卫马军都指挥使，领保顺节度。至道二年，白
守宗、守荣、马绍忠等送粮灵州，为继迁所邀。上闻之，
亟命继隆为灵、环十州都部署。真宗即位，改领镇安
军节度、检校太傅。逾月召还，加同中书门下平章事，
解兵柄，归本镇。四年，加检校太师，改山南东道节度，
判许州。景德初，明德皇太后不豫，召入省疾。是冬，契
丹大入，逾魏郡至河上。真宗幸澶渊，继隆表求扈从，
命为驾前东西排阵使。二年，还京，加开府仪同三司，
卒。以其子昭庆为洛苑使，从子昭逊，内殿崇班。昭庆
改名昭亮，至东上阁门使、高州刺史。